Polisie maak deurbraak ná Pta-gruvondsRakiel Naidoo (23), haar ma, Melanie Naidoo (51), en haar oom, Gregory Naidoo. Foto: Via Facebook Die Gautengse polisie het ŉ deurbraak gemaak nadat ŉ familie in Northcliff, Johannesbrug, Sondagaand beroof en ontvoer is en hul verkoolde liggame Maandag buite ŉ spog landgoed in Pretoria gevind is. Kapt. Kay Makhubele, provinsiale polisiewoordvoerder, het Donderdag aan Maroela Media bevestig die polisie het ses mense in hegtenis geneem en beslag gelê op die Mercedes-Benz van die Naidoo-familie nadat hulle Sondagaand vermoedelik in dié voertuig ingeboender is ná ŉ gewapende huisroof. Die verdagtes het met dié voertuig, elektriese ware en ŉ Toyota Quantum, wat as ŉ wegkomvoertuig gebruik is, van die toneel gevlug. “Die Gautengse polisie werk sedert Maandag onverpoosd aan die ontvoeringsaak nadat die voorval by die polisie aangemeld is. Die polisie het verskeie leidrade opgevolg en die verdagtes is Woensdagaand in Sone 5 van Pimville in hegtenis geneem,” het Makhubele gesê. Die polisie het tydens die inhegtenisnemings beslag gelê op die gesteelde huisware en albei voertuie. Makhubele het ook bevestig die drie verkoolde liggame wat Maandagoggend in ŉ veld buite die Copperleaf-landgoed in die Mnandi-omgewing in Centurion gevind is, is “vermoedelik” dié van die drie slagoffers. Die liggame is egter onherkenbaar verbrand en die polisie wag nog vir die uitslae van DNS-toetse om dit te bevestig. Familielede van die egpaar kon egter Dinsdag in ŉ Pretoriase lykshuis van die oorledenes aan sekere kenmerke uitken. Maroela Media het vroeër berig ŉ familielid het bevestig die liggame van Rakiel Naidoo (23), haar ma, Melanie Naidoo (51), en haar oom, Gregory Naidoo (57), is Dinsdag uitgeken nadat die polisie hul nadoodse ondersoek voltooi het. Die verdagtes sal na verwagting Vrydag in die Johannesburg-landdroshof verskyn op aanklagte van ontvoering, huisroof en moord. Lees die vorige berigte oor die Pretoria-gruvonds op Maroela Media.